kardosdrur/scandi-wiki huggingface dataset:
Sukiennice

Sukiennice er en markant bygning i Kraków, Polen. Bygningen, der stammer fra renæssancen, ligger ved den store markedsplads i den gamle bydel i byen. Sukiennice betyder "Klædehallen" eller "Manufakturhandlernes hus", og den var engang et stort knudepunkt for international handel. I det 15. århundrede var Sukiennice stedet, hvor der blev handlet eksotiske varer fra Østen, fx krydderier, silke, læder og voks, og det var ligeledes herfra, at eksporten af lokale varer som tekstiler, bly og salt fra Wieliczka saltmine blev formidlet. 

På det tidspunkt var Kraków kongelig residensby i Polen, og den var en af Europas prægtigste byer allerede før renæssancen. Men de gode tider holdt ikke for evigt, og da landet blev opdelt flere gange mod slutningen af det 18. århundrede, fik byen efterhånden mindre betydning. I anden halvdel af det 19. århundrede blev det besluttet at restaurere Sukiennice på et tidspunkt, hvor en stor del af den indre by var faldefærdig. Da genopbygningen af Klædehallen var gennemført, stod bygningen som symbol på, at bedre tider var på vej. 

I nutiden bruges Sukiennice dels til repræsentative formål, når der kommer prominente besøgende til Kraków, dels som turistattraktion, hvorved den igen fungerer efter sit oprindelige formål: Som et sted, hvor der handles (omend det er andre typer varer nu, primært souvenirs).

Eksterne henvisninger 

Bygninger, konstruktioner og anlæg i Polen
Guarda Kommune

Guarda Kommune er en kommune i distriktet Guarda, Portugal. Hovedbyen er Guarda, og kommunen har et areal 712,1 km² og et indbyggertal på 44.121 pr. 2008. Der er 55 sogne i kommunen.

Kommuner i Portugal
Óbidos Kommune

Óbidos Kommune er en by og kommune i distriktet Leira, Portugal. Óbidos er hovedby i kommunen, og har omkring 3100 indbyggere. Kommunen havde 11.772 indbyggere i 2011, og et areal på 141,55 km².

Byen Óbidos er kendt for sin velbevarede middelalderlige bydel gamle bygninger, torv samt fæstning og bymur.

Referencer 

Kommuner i Portugal
Byer i Portugal
Retspleje

Retspleje er den praksis der udøves af dømmende myndigheder for at afgøre tvister, dels mellem borgere indbyrdes, dels mellem borgere og staten eller andre offentlige myndigheder. Praksis er lovsat jævnfør retsplejeloven.

Jura
Retsvidenskab
Juridiske begreber
Hans Holbein den ældre

Hans Holbein den ældre (født ca. 1460 i Augsburg, død 1524 i Isenheim, Alsace) var en tysk maler.

Stil 

Skønt han naturligt er blevet stillet i skygge af sin berømte søn, er han selv en betydelig mester, slutter sig under indflydelse fra Martin Schongauer til den realistiske retning, viser evne for skarp karakterisering, så figurerne i hans religiøse billeder ofte virker som levende portrætter, og ikke mindre for kraftig og varm farveharmoni; særlig hans værker fra hans senere tid viser ham som en tilhænger af den italieniserende retning, således det skønne Sebastians-Alter (1516, Münchens Pinakotek). Hans flid som maler hjalp ham dog ikke ud over de økonomiske vanskeligheder, oftere gjordes der udpantning hos ham. 

Foruden i sin fødeby virkede han i Ulm, Frankfurt am Main og Alsace.

Værker 

Hans kendteste malerier: Fire tavler fra 1493 (Maria’s Ungdomslevned) i domkirken i Augsburg, i denne bys galleri: Hovedværkerne Santa Maria Maggiore’s Basilika (1499), Santa Paul’s Basilika (ca. 1504) og et votivbillede fra 1502 med tre scener fra Kristi Levned, altertavlen (1501) for Dominikanerkirken i Frankfurt, de 16 alterbilleder fra abbediet Kaisheim (Kristi Ungdoms- og Passionshistorie), nu i Münchens Pinakotek; endvidere mandligt portræt i Darmstadt (1515) og de fire alterfløje (1512; Augsburg) med fremstillinger af legenden om Ulrik og Wolfgang med mere, der tidligere var tilskrevet den yngre Holbein, ligesom det smukke Livets Brønd (1519, Lissabon, Kongen af Portugal). 

Angående hans mange tegninger (Skizzebogsblade i Basel, Berlin, Københavns Kobberstiksamling).

Se også 
 Holbein

Ældre litteratur angivet Salmonsens Konversationsleksikon 
 Alfred Woltmann, Hans Holbein des älteren Silberstiftzeichnungen, Nürnberg, 1876
 Curt von Glaser, Hans Holbein der Ältere, Leipzig, 1908

Malere fra Tyskland
Renæssancemalere
Bahnhof Berlin Jannowitzbrücke

Bahnhof Berlin Jannowitzbrücke er en station på Berlins forstadsbaner (S-Bahn) og Berlins undergrundsbane (U-Bahn). Stationen ligger centralt i bydelen Mitte og har navn efter broen over Spree i nærheden.

Historie 
Stationen blev indviet 7. februar 1882, og den nuværende stationsbygning stammer fra 1932. U-Bahn-stationen åbnede 18. april 1930. Efter slaget om Berlin i begyndelsen af maj 1945 var brugen af stationen indstillet til engang i juni samme år.

Da begge perroner på U-Bahn-linjen U8 lå i Vestberlin, blev resten af stationen, der lå i Østberlin, lukket 13. august 1961, da opførelsen af Berlinmuren begyndte. I mere end 28 år var Bahnhof Berlin Jannowitzbrücke lukket som U-Bahn-station, og den lå derfor som en af Berlins spøgelsesstationer. Brugen af stationen blev genoptaget 11. november 1989, hvorved den blev den første spøgelsesstation, der blev genåbnet. Stationen blev derpå gjort til grænsekrydsningssted, og der blev opstillet kontrolposter for de, der rejste ud af Østberlin. Kontrolposterne blev sløjfet igen, da kontrollen helt blev afskaffet 1. juli 1990.

Eksterne henvisninger 

Jannowitzbrycke
Berlins grænseovergange

Berlins grænseovergange blev oprettet som følge af den opdeling af Tyskland efter anden verdenskrig, der blev aftalt på Potsdamkonferencen. Indtil opførelsen af Berlinmuren i 1961 blev rejser mellem den østlige og de vestlige sektorer af Berlin overhovedet ikke kontrolleret, skønt der blev indført stadigt flere begrænsninger af de sovjetiske og østtyske myndigheder. Denne frie adgang, særligt efter lukningen af grænsen mellem Øst- og Vesttyskland, gjorde det muligt for borgere i de lande, der var under sovjetisk ledelse, at hoppe af til Vesten, hvilket resulterede i opførelsen af Berlinmuren.

Efter murens opførelse i 1961 blev der etableret grænsestationer mellem Østberlin, der blev regnet for landets hovedstad af den Tyske Demokratiske Republik (DDR), hvilket dog ikke anerkendtes af de vestallierede, og sektorerne, der blev kontrolleret af disse tre vestallierede. I begyndelsen var der kun få af disse grænsestationer, men der blev opført flere i murens levetid. Mange mennesker fra DDR krydsede muren illegalt ved at klatre over den, sejle uden om den eller grave under den, mens mange andre døde i forsøget herpå.

Efter murens fald i november 1989 blev grænsestationerne opretholdt i en overgangsperiode, men den følgende sommer blev al kontrol mellem de to dele af byen fjernet, og grænseovergangenes epoke var ovre.

Grænseovergange
Bahnhof Berlin Brandenburger Tor

Berlin Brandenburger Tor ( – fra 1936 til 2009 Unter den Linden) er en underjordisk jernbanestation i det centrale Berlin i Tyskland under Unter den Linden-boulevarden ved Hotel Adlon, Pariser Platz og Brandenburger Tor.

Overblik 
Stationen åbnede den 27. juli 1936 mens opførelsen af Nord-Süd Bahn-tunellen stod på. Togtransport ophørte 21. april 1945 og kunne først genoptages 2. december 1946 eftersom tunellen var oversvømmet. Stationen nedlagdes  ved opførelsen af Berlinmuren den 13. august 1961 og var i årtier en af Berlins spøgelsesstationer, eftersom begge endestationer på Nord-Süd jernbanelinjen lå i Vestberlin, hvorimod selve stationen lå i Østberlin. Unter den Linden genåbnedes den 1. september 1990.

Efter færdiggørelsen af den nye U55-linje fra Berlin Hauptbahnhof, begyndte stationen at betjene den midlertidige sydlige endestation og var skiftestation for Nord Süd S-banelinjen. Både U-bane- og S-banestationen er omdøbt til Brandenburger Tor for at skelne dem fra en planlagt U-banestation ved knudepunktet Unter den Linden og Friedrichstraße.

Eksterne henvisninger 
 Informationer om stationen 

Brandenburger Tor
Costa Ricas håndboldlandshold (herrer)

Costa Ricas håndboldlandshold for mænd er det mandlige landshold i håndbold for Costa Rica. Det repræsenterer landet i internationale håndboldturneringer.

Resultater

Panamerikamesterskabet i håndbold

Eksterne henvisninger og kilder 
 Profil på National Handball Teams.com 

Håndboldlandshold (herrer)
Herrehåndboldlandshold
Uruguays håndboldlandshold (herrer)

Uruguays håndboldlandshold for mænd er det mandlige landshold i håndbold for Uruguay. Det repræsenterer landet i internationale håndboldturneringer.

Resultater

Verdensmesterskab

Panamerikamesterskabet i håndbold

Syd- og Mellemamerikanske Mesterskab

Eksterne henvisninger 

IHF profile

Håndboldlandshold (herrer)
Herrehåndboldlandshold
Bahnhof Berlin Bornholmer Straße

Berlin Bornholmer Straße er en jernbanestation distriktet Prenzlauer Berg i Berlin. Den betjener Berlin S-Bahn og M13-linjen af Berlin Straßenbahn.

Historie 

Stationen åbnede 1. oktober 1935, på stedet hvor Nordbahn-linjen fra Berlin til Stralsund krydsede jernbanelinjen til Stettin, hvor gaden opkaldt efter øen Bornholm krydsede sporene. Da Bornholmer Straße station lå lige op ad Berlinmuren blev den lukket 13. august 1961 og blev således en af Berlins spøgelsesstationer, som østlige og vestlige S-Bahn-tog passerede uden stop. Efter Tysklands genforening blev Bornholmer Straße genåbnet 22. december 1990. 

Selv om stationen var lukket var broen Bösebrücke, der spændte over sporene, i 1961 blevet til Bornholmer Straße grænseovergang og forbandt Prenzlauer Berg med den vestberlinske kommune Wedding. Om aftenen den 9. november 1989 samledes tusinder af østberlinere og østtyskere ved broen og forlangte adgang til Vestberlin. Kl. 21:20 var de lokale grænsevagter de første til at åbne overgangen og tillade folk at passere frit ind i Vestberlin, hvor de blev modtaget med jubel. Begivenheden markerede begyndelsen på Berlinmurens fald.

Eksterne henvisninger 

 Stationsinformation 
 Bornholmer Straße grænseovergang  

Berlins historie
Bornholmer Strasse
Etableret i 1935
Skaidrīte Smildziņa-Budovska

Skaidrīte Smildziņa-Budovska (2. marts 1943 i Riga i Reichskommissariat Ostland) er en lettisk, tidligere sovjetisk, basketballspiller, som deltog på både Lettiske SSR's og det sovjetiske basketballlandshold for kvinder. Hendes professionelle karriere foregik hos TTT Riga, hvor hun fra 1963 til 1969 var klubbens holdkaptajn.

Skaidrīte Smildziņa-Budovska blev den 26. oktober 1998 udnævnt til Officer af Trestjerneordenen.

Kildehenvisninger 

Personer fra Riga
Basketballspillere fra Letland
Officerer af Trestjerneordenen
Bornholmer Straße grænseovergang

Bornholmer Straße grænseovergang var en af grænseovergangene mellem Østberlin og Vestberlin mellem 1961 og 1990. Overgangen tog navn efter den gade, den lå på – Bornholmer Straße. Den faktiske grænse mellem Øst- og Vestberlin løb langs jernbanespor, som broen Bösebrücke spændte over.

Bornholmer Straße-grænsen spillede en historisk rolle, idet det var den første grænseovergang, der blev åbnet under Berlinmurens fald 9. november 1989.

Begivenhederne 9. november 1989 
Klokken 20:00 havde Tysklands Socialistiske Enhedspartis talsmand Günter Schabowski på grund af en misforståelse udsendt en ukorrekt meddelelse om øjeblikkelig østtysk ophævning af grænsekontrol. Umiddelbart derefter begyndte tusindvis af østtyskere at samles ved Bornholmer Straße grænseovergang og forlangte at grænsevagterne øjeblikkeligt åbnede portene og lod dem passere ind i Vestberlin. 

De overraskede og overvældede vagter foretog mange hektiske telefonopkald til deres overordnede, men ingen af de østtyske autoriteter ville tage ansvar for at beordre anvendelsen af dødelig magt. Resultatet blev, at de få soldater ingen mulighed havde for at tilbagevise den store folkemængde af østtyske borgere. Til slut gav vagterne efter for den  voksende folkemængde. 

Klokken 21:20 lod vagterne få mennesker passere ind i Vestberlin for at afhjælpe trykket fra menneskemængden, selv om paskontrollens leder, oberstløjtnant Harald Jaeger, lod stemple deres pas ugyldigt, hvorved de udrejste i praksis blev expatrierede uden deres vidende. Omkring klokken 23:30 var folkemængden blevet så stor, at han – stadig uden officielle ordrer – lod bommen hæve. Næste time krydsede omkring 20.000 Bösebrücke uden at blive kontrolleret. 

Nu havde en tilsvarende menneskemængde samlet sig ved de andre grænseovergange, der ligeledes opgav kontrollen.

Galleri

Referencer 

Berlins historie
Soldøgn

Et middelsoldøgn er per definition eksakt 24 timer 0 minutter 0 sekunder. I løbet af et år er middelsoldøgnet det gennemsnitlige døgn mellem to påfølgende gange solen kulminerer (står nøjagtig i syd; fx fra sommersolhverv til sommersolhverv). Ifølge koordineret universaltid er et sekund defineret til at være 9.192.631.770 periodetider af en bestemt stråling fra cæsium-133-atomer (Cs).

Et sandt soldøgn er den faktiske tiden mellem to påfølgende gange den virkelige sol kulminerer. Længden af dette sande soldøgn varierer lidt fra dag til dag og er næsten aldrig nøjagtig lig 24 timer.

Referencer

Tid i astronomi
Kalendere
Sovjetunionens statsoverhoveder

De sovjetiske præsidenter var frem til 1990 formænd for den øverste sovjet. Dermed var de først og fremmest parlamentsformænd. Et egentlig embede som præsident blev først oprettet i marts 1990. Embedet bortfaldt igen, da Sovjetunionen blev opløst den 25. december 1991. 

Indtil dannelsen af Sovjetunionen i 1922 var det formændene for den russiske sovjet, der fungerede som præsidenter. Derefter var formændene for unionens øverste sovjet, der var statsoverhoveder. 

Det var lederne af kommunistpartiet, der var Sovjetunionens politiske ledere.

Vicestatsoverhoveder 
Fem personer har været udnævnt til vicestatsminister. Den første vicestatsminister var Nikolaj Sjvernik. Vasilij Kuznetsov bestred funktionen i otte år, og var den længst siddende. Gennadij Janajev var den, der sad kortest tid.

Kilder 
Noter

Specifikke

 
 
Lister over personer
Heinrich Lüders

Heinrich Lüders (født 25. juni 1869 i Lübeck, død 7. maj 1943 i Badenweiler) var en tysk indolog.

Lüders tog doktorgraden i Göttingen 1894 (over en af universitetet prisbelønnet afhandling: Die Vyāsaçikshā), hvorefter han drog til England og blev ansat i Indian Institute's bibliotek (1895—99). Efter sin hjemkomst virkede han først nogle år som privatdocent i sanskrit i Göttingen, indtil han 1904 blev ekstraordinær professor i Rostock og året efter ordentlig professor sammesteds. I 1908 blev han professor i Kiel og endelig 1909 kaldtes han til Berlins Universitet som Pischels efterfølger i sanskrit. Som medlem af den internationale Mahābhārata-kommission tog han ivrig del i dennes arbejde og valgtes derfor til at lede forarbejderne til den planlagte store kritiske udgave af Mahābhārata, et arbejde som 1. Verdenskrig desværre  standsede. Da det store samlerværk Grundriss der indo-arischen Philologie, der var grundlagt af Bühler og fortsat af Kielhorn, ved sidstnævntes død 1908 truede med at standse, overtog Lüders ledelsen deraf i forening med Wackernagel. Lüders har også taget virksom del i bearbejdelsen af de fra de tyske ekspeditioner i Centralasien hjembragte litterære fund. Han har blandt andet udgivet Ueber die Grantharecension des Mahābhārata (1901) og Das Würfelspiel im alten Indien (1907), begge i Abhandlungen der Königlichen Gesellschaft der Wissenschaften Göttingen; endvidere en række større og mindre afhandlinger i Berliner-Akademiets Sitzungsbeirichte: Bruchstücke buddhistischer Dramen (1911), Epigraphische Beiträge, I—IV (1912—14), Die Pranidhibilder im 9. Tempel von Bāzāklik (1913), Die Sakas und die nordarische Sprache (1913), Ueber die litterarischen Funde von Ostturkestan (1914), Die Saubhikas. Ein Beitrag zur Geschichte des indischen Dramas (1916), Eine arische Anschauung über der Vertragsbruch (1917) og Die śäkischen Mūra (1919).

Kilder 

 

Orientalister fra Tyskland
Indologer
Faglitterære forfattere fra Tyskland
Ansatte ved Rostocks Universitet
Ansatte ved Kiels Universitet
Ansatte ved Humboldt-Universität zu Berlin
Tyskere i 1800-tallet
Tyskere i 1900-tallet
Personer fra Lübeck
Salmonsens
Iver Christian Lasson

Ivar Christian Lasson (født 20. juni 1754 på Uggerslevgård, død 16. januar 1823 i Horsens) var en dansk officer, far til Georg Henrik Lasson.

Han var søn af Jens Lasson (1713-1759) og Ursula Dorothea de Seue og født på Uggerslevgård, men fra lille af opdraget på Harridslevgård hos farmoderen, fru Christiane Hagedorn, født Hoppe, fik allerede i sit 8. år officersudnævnelse i Fynske Regiment lette Dragoner, hvor han 1772 trådte i nummer som sekondløjtnant, 1776 blev premierløjtnant, 1782 ritmester. Året efter blev han forsat til Sjællandske Rytterregiment, men vendte 1789 tilbage til fynske Dragoner og blev her major 1793. 1803 forsattes Lasson til Slesvigske Regiment Ryttere (1816 Slesvigske Kyrasserer) og blev her 1806 oberstløjtnant, 1808 oberst, 1809 regimentschef. 1812 fik Lasson, der samme år var udnævnt til generalmajor, ordre til midlertidig at overtage generalkommandoen i Nørrejylland, og 1813 blev han chef for auxiliærkorpsets 2. brigade. Lasson, der ved dette tidspunkt var betegnet af sine overordnede som en særdeles duelig rytterchef, som en fin og kundskabsrig mand, "der skriver meget og godt for sig", men som tillige fra anden side havde ord for at være ikke lidet forfængelig, affekteret og påholdende, gjorde meget god fyldest som brigadefører under felttoget ved sydgrænsen. Han omtales rosende af de franske generaler for sin på én gang slebne og bestemte optræden, og Frederik af Hessen fremhæver ham gentagne gange for personligt mod og god konduite, særlig således i brigadens smukke træfning ved Boden 4. december 1813. Samme år blev han Ridder af Dannebrog. Efter krigens slutning overtog han på ny kommandoen over sit regiment og beklædte tillige fra 1819 posten som kommanderende general ad interim i Nørrejylland.

19. september 1783 ægtede han 1. gang Anne Sophie Løvenørn (22. maj 1759 – 23. januar 1801), datter af konferensråd Frederik de Løvenørn til Bregentved og Frederikke Sophie f. von Holsten, og 2. gang 2. december 1808 i Græshave Kirke Anna Seehusen (20. maj 1788 på Øllingesøgård – 29. september 1857 i Horsens), datter af kammerråd Seehusen til Øllingesøgård.

Kilder 
 S.A. Sørensen, "Iver Christian Lasson", i: C.F. Bricka (red.), Dansk Biografisk Lexikon, København: Gyldendal 1887-1905.
 Frederik Thaarup, Fædrenelandsk Nekrolog 1821-26.
 Meddelelser fra Krigsarkivet VI-VII.

Generalmajorer fra Danmark
Kavaleriofficerer fra Danmark
Iver Christian
Danskere i 1700-tallet
Danskere i 1800-tallet
Riddere af Dannebrog
Personer i Napoleonskrigene fra Danmark-Norge
Louise Élisabeth af Frankrig

Louise Élisabeth af Frankrig (født 14. august 1727, død 6. december 1759) var den ældste datter af kong Ludvig 15. af Frankrig og dronning Marie Leszczyńska. Hun var ældre tvillingesøster til Henriette af Frankrig. Louise Élisabeth blev gift med hertug Filip 1. af Parma, søn af Filip 5. af Spanien, og blev hertuginde af Parma.

Huset Bourbon
Kongelige fra Frankrig
Prinsesser af Frankrig
Alcácer do Sal Kommune

Alcácer do Sal Kommune er en kommune i distriktet Setúbal, Portugal. Hovedbyen er Alcácer do Sal, og kommunen er landets næststørste med et areal 1.499,87 km². Indbyggertallet er på 13.354 pr. 2006. Der er 6 sogne i kommunen.

Kommuner i Portugal
Liévin

Liévin er en kommune, der ligger i det franske departement Pas-de-Calais i det nordlige Frankrig. Kommunen har et areal på 12,83 km² og et indbyggertal på 33.022 pr. 2006. Den ligger i nærheden af Lens.

Kommunen er præget af, at egnen tidligere var et stort kulminedistrikt. Gravningen af kullet begyndte i 1857, og den sidste mine lukkede i 1974, efter at en ulykke kostede 42 minearbejdere livet.

Eksterne henvisninger 

 Officiel hjemmeside 

Byer i Pas-de-Calais
Grønlands håndboldlandshold (herrer)

Grønlands håndboldlandshold for mænd er det mandlige landshold i håndbold for Grønland. Det repræsenterer landet i internationale håndboldturneringer.

Resultater

VM 
  2001: 20.-plads
  2003: 24.-plads
  2007: 22.- plads

Panamerikamesterskabet 
  1998: 5.-plads
  2000: 5.-plads
  2002: 
  2004: 6.-plads
  2006: 
  2008: 5.-plads
  2010: 6.-plads

Spillere 
Målmænd:
 Lars Kjølby (NûK)

Fløjspillere:
 Andreas Lorentzen (Silkeborg-Voel)
 Milo Rosing (Silkeborg-Voel)
 Lukas Aqqa Lings (SAK)

Andre:
 Michael Aqqalu Ingemann (GOG - Svendborg)
 Nuka B. Heilmann (GSS)
 Eqalunnguaq Kristiansen (GOG – Svendborg)
 Miki A. Heilmann (GSS)
 Rasmus Larsen (Odense HF)
 Inuk Olsen (GSS) 
 Akutaaneq Kreutzmann (GOG - Svendborg)

Trænere 
 Rasmus Larsen
 Jakob Larsen

Kendte spillere 
 Angutimmarik Kreutzmann
 Hans Peter Motzfeldt-Kyed

Kilder

Eksterne henvisninger 
 Grønlands håndboldforbund  
 Portræt af holdet på www.handball-wm-2007.de  
 Interview med Hans Peter Motzfeldt-Kyed om landsholdet 
 National Handball Teams.com 

Herrehåndboldlandshold
Håndboldlandshold (herrer)
Grønlands landshold
Emil Nervander

Emil Fredrik Nervander (16. november 1840 — 27. juli 1914) var en finsk kunst- og litteraturhistoriker, søn af Johan Jakob Nervander.

Nervander gav sig særlig af med den ældre finske
kirkekunst, »Den kyrkliga konsten i Finland
under medeltiden« I—II (1887—88) er hans
betydeligste og mest omfattende Indsats. Men
tillige er han optraadt som Udgiver af »Cygnæus«
og »V. Snellman« (1892—97), ligesom han har
skrevet Biografier af »Finlands kulturhistoria«
(1900). Som selvstændig Digter er hans betydning
betydelig ringere end som Medlem af den
arkæologiske Kommission til Varetagelse af finsk
Kunst og Kunstindustris Udvikling.

Kunsthistorikere fra Finland
Litteraturhistorikere
Faglitterære forfattere fra Finland
Felix Stoerk

Felix Stoerk (født 20. oktober 1851 i Budapest, død 18. januar 1908 i Greifswald) var en tysk retslærd. Han var bror til laryngologen Karl Stoerk.

Stoerk blev Dr. jur. 1875 i Wien, 1879 privatdocent sammesteds, 1882 ekstraordinær professor og 1886 ordentlig professor i Greifswald. Grundlæggende var Stoerks hovedværk Option und Plebiscit bei Eroberungen und Gebietscessionen (1879), hvortil sluttede sig en række arbejder, navnlig vedrørende stats- og folkeretten: Das verfassungsmässige Verhältnis des Abgeordneten zur Wählerschaft (1881), Handbuch der deutschen Verfassungen (1884), Zur Methodik des öffentlichen Rechts (1885), Franz von Holtzendorff. Ein Nachruf (1889), Der staatsbürgerliche Unterricht (1893), Kommentar zum Auswanderungsgesetz (1899), Das Austritt aus dem ländesherrlichen Hauses (1902) og andre, foruden talrige tidsskriftafhandlinger og bidrag til samleværker, således Franz von Holtzendorffs retsencyklopædi og Handbuch des Völkerrechts, Stengels Wörterbuch des Verwaltungsrechts, Handwörterbuch der Staatswissenschaften og andre. Sammen med Paul Laband stiftede Stoerk 1886 Archiv für öffentlichen Recht, og fra 1887 udgav han G.F. Martens Nouveau Recueil des Traités. I 1888 blev han associé, 1895 medlem af Institut de droit international.

Kilder 

 

Jurister fra Tyskland
Professorer fra Tyskland
Ansatte ved Greifswalds Universitet
Faglitterære forfattere fra Tyskland
Tysksprogede forfattere
Personer fra Budapest
Kapabilitet

Kapabiliteter er et centralt begreb i neorealismens beskrivelse af staters magtbalancering. Begrebet skal forstås som de faktorer, som har indflydelse på staters evne til at projicere magt. Staters kapabiliteter måles i fx: population, geografisk størrelse, resurselagre (olie, gas etc.), økonomi, politisk stabilitet og teknologiske kompetencer. Kapabiliteterne bestemmer i følge neorealismen staternes placering i det internationale hierarki.

Kilde 
Hans Branner, Global politik, , side 93

International politik
Powiat świdwiński

Powiat świdwiński (Świdwin Distrikt) er en powiat i Polen i województwo zachodniopomorskie (Vestpommern). Świdwin er hovedby i powiaten, der i alt indeholder seks gminaer. Arealet er 1.093,06 km², og indbyggertallet er på 49.181 pr. 2012.

Eksterne henvisninger 

Swidwinski
Al Qalyubiyah

Al Qalyubiyah (arabisk: ألقليوبيه ) er  et guvernement i den nordlige del af Egypten, med 4.546.564 indbyggere (2010), og et areal på 1.001 km2 . Dets hovedstad er Banha; Andre større byer er Qalyub og Shubra al-Khayma (som er den største by i guvernementet). Guvernementet er stærkt knyttet til Kairos storbyregion.  Guvernementet grænser mod nord til  Al Gharbiyah, mod øst til Ash Sharqiyah, mod syd til Al Qahirah og mod vest til  Al Minufiyah.

Eksterne kilder og henvisninger

Egyptens guvernementer

30|7||N|31|14